**อย. จับมือ EABC หารือนโยบายส่งเสริมการเข้าถึงยาของประชาชน**

อย. ร่วมกับสมาคมการค้ายูโรเปียนเพื่อธุรกิจและการพาณิชย์ หรือ EABC หารือนโยบายเพื่อส่งเสริมให้เกิดการเข้าถึงยาของประชาชน พร้อมสร้างระบบสาธารณสุขไทยให้ยั่งยืน

**นายแพทย์สุรโชค ต่างวิวัฒน์ เลขาธิการคณะกรรมการอาหารและยา** กล่าวว่า นับเป็นโอกาสอันดีที่สำนักงานคณะกรรมการอาหารและยา (อย.) และสมาคมการค้ายูโรเปียนเพื่อธุรกิจและการพาณิชย์ (The European Association for Business and Commerce: EABC) จะได้เสริมสร้างความร่วมมือระหว่างภาครัฐและภาคเอกชนในด้านนโยบายสาธารณสุข โดยได้ร่วมแลกเปลี่ยนข้อมูล ข้อคิดเห็นต่อกลไกในการส่งเสริมการเข้าถึงยาของประชาชน ทั้งในประเด็นการดูแลสุขภาพเบื้องต้นด้วยตนเอง (Self-care) การให้บริการ E-Pharmacy รวมถึงการแบ่งรับความเสี่ยงด้านค่าใช้จ่ายยาผ่านข้อตกลงระหว่างภาครัฐและบริษัทผู้จำหน่ายยา (Risk Sharing Agreement หรือ Managed Entry Agreement) โดยทางผู้แทน EABC ได้นำเสนอความคืบหน้าของการดำเนินงาน และขอคำแนะนำต่อประเด็นดังกล่าว

ทั้งนี้ การดูแลสุขภาพเบื้องต้นด้วยตนเอง (Self-care) เป็นการส่งเสริมให้เกิดการเข้าถึงผลิตภัณฑ์สุขภาพของประชาชนอย่างยั่งยืน โดยในส่วนการให้บริการด้านยาผ่านทางอิเล็กทรอนิกส์ หรือ E-Pharmacy นั้น ยังอยู่ระหว่างกระบวนการออกกฎหมาย และรับฟังความเห็นผู้ที่เกี่ยวข้องเพื่อให้การดำเนินการเป็นไปอย่างรอบคอบ

**เลขาธิการฯ อย.** กล่าวเพิ่มเติมว่า การหารือร่วมกับ EABC ในวันนี้ จะนำไปสู่ข้อเสนอแนะที่เป็นประโยชน์ ทั้งต่อการสร้างความร่วมมือระหว่าง 2 หน่วยงาน และการพัฒนานโยบายที่เหมาะสมกับบริบทของประเทศและก่อให้เกิดประโยชน์สูงสุดทางด้านสุขภาพแก่ประชาชนต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 23 มกราคม 2568 ข่าวแจก 88 / ปีงบประมาณ พ.ศ. 2568**